.hack//SIGN

.hack//Sign (เขียนในรูปแบบ .hack//SIGN ออกเสียงว่า "ดอตแฮ็คไซน์") เป็นซีรีส์แอนิเมะโทรทัศน์ของญี่ปุ่น กำกับโดยโคอิจิ มาชิโมะ ผลิตโดยสตูดิโอบีเทรนและบันได วิชวล ซึ่งเป็นหนึ่งในสี่โครงเรื่องหลักของแฟรนไชส์ .hack โดยมีการออกอากาศจำนวน 26 ตอนในปี 2002 และมีตอนพิเศษอีก 3 ตอนในรูปแบบโอวีเอ (OVA) ซีรีส์นี้มีตัวละครที่ออกแบบโดยโยชิยูกิ ซาดาโมโตะ และเขียนบทโดยคาซึโนริ อิโต ดนตรีประกอบประพันธ์โดยยูกิ คาจิอุระ ซึ่งเป็นการร่วมงานกับมาชิโมะเป็นครั้งที่สอง

เนื้อเรื่องได้รับอิทธิพลจากหัวข้อทางจิตวิทยาและสังคมวิทยา เช่น ความวิตกกังวล, การหนีจากความเป็นจริง และความสัมพันธ์ระหว่างบุคคล ซีรีส์มุ่งเน้นไปที่ เวฟมาสเตอร์ (ผู้ใช้เวทมนตร์) ชื่อว่า "สึคาสะ" ซึ่งเป็นตัวละครของผู้เล่นในเกมเอ็มเอ็มโออาร์พีจี (MMORPG) แบบความเป็นจริงเสมือนที่ชื่อว่า The World (เดอะเวิลด์) เขาตื่นขึ้นมาในดันเจี้ยนในเกมและพบว่าตนเองสูญเสียความจำระยะสั้น และสถานการณ์แย่ลงไปอีกเมื่อเขาพบว่าตนเองติดอยู่ในเกมและไม่สามารถล็อกเอาต์ออกไปได้ จากนั้นเป็นต้นมา สึคาสะร่วมกับผู้เล่นคนอื่นๆ จึงออกเดินทางเพื่อค้นหาความจริงเบื้องหลังสถานการณ์ที่ผิดปกตินี้

ซีรีส์นี้เปิดตัวในประเทศญี่ปุ่นทางสถานี ทีวีโตเกียว ตั้งแต่วันที่ 4 เมษายน ถึง 25 กันยายน 2002 และมีการออกอากาศทั่วเอเชียรวมถึงเอเชียตะวันออกเฉียงใต้โดยเครือข่าย แอนิแมกซ์ และในสหรัฐอเมริกา แคนาดา และสหราชอาณาจักร ทางช่อง การ์ตูนเน็ตเวิร์ก, วายทีวี และ แอนิเมะเซ็นทรัล

การดำเนินเรื่องของซีรีส์นี้เป็นไปอย่างเชื่องช้า และมีเนื้อหาหลายชั้น—ผู้ชมมักจะได้รับข้อมูลที่ผิดและประเด็นลวงที่อาจนำไปสู่ความสับสนจนกว่าธรรมชาติที่แท้จริงของเหตุการณ์จะถูกเปิดเผยในช่วงท้ายเรื่อง ตัวเรื่องเน้นหนักไปที่การพัฒนาตัวละครและมีฉากแอ็กชันน้อยมาก โดยส่วนใหญ่จะเป็นการโต้ตอบกันผ่านบทสนทนา แม้กระแสตอบรับในภาคภาษาอังกฤษจะเป็นไปในทางบวก แต่นักวิจารณ์บางส่วนก็ได้ตำหนิถึงการดำเนินเรื่องที่ล่าช้าและการเล่าเรื่องที่ขับเคลื่อนด้วยตัวละครมากเกินไป

 อ้างอิง 

หมวดหมู่:การ์ตูนญี่ปุ่น
หมวดหมู่:ทูนามิ